KIRJALLINEN KYSYMYS P-1646/02 esittäjä(t): Elly Plooij-van Gorsel (ELDR) komissiolle. Digitaalitelevision standardi MHP.



Virallinen lehti nro 301 E , 05/12/2002 s. 0198 - 0199



KIRJALLINEN KYSYMYS P-1646/02 esittäjä(t): Elly Plooij-van Gorsel (ELDR) komissiolle (4. kesäkuuta 2002) Aihe: Digitaalitelevision standardi MHP Euroopan parlamentti äänesti 12. joulukuuta 2001 toisessa käsittelyssä televiestintäpaketista, johon sisältyy muun muassa 7 päivänä maaliskuuta 2002 annettu direktiivi 2002/21/EY(1) sähköisten viestintäverkkojen ja -palvelujen yhteisestä sääntelyjärjestelmästä. Digitaalitelevision standardin määrittäminen Euroopassa ei vielä ole toteutunut, mutta Euroopan parlamentti hyväksyi joulukuussa 2001 televiestintäpaketista äänestettäessä puitedirektiivin 18 artiklan. Jäsenvaltiot velvoitetaan siinä arvioimaan avoimia standardeja ja järjestelmien yhteentoimivuutta vuoden kuluttua siitä, kun direktiivi on astunut voimaan. Arviointien perusteella voidaan antaa uusia ehdotuksia. Komission jäsen Erkki Liikanen lupasi aikoinaan julkaista MHP-standardin standardien luettelossa ja tukea kyseistä standardia toteuttamalla selkeitä toimia yhden yhteisen standardin käyttöön ottamiseksi Euroopassa mahdollisimman pian. Onko komissio ryhtynyt tässä yhteydessä toimiin jäsenvaltioiden ja asianomaisten markkinoiden suuntaan MHP-normin standardoimiseksi? Jos vastaus on myönteinen, mitä toimia komissio on toteuttanut MHP-standardin yleisen käyttöönoton edistämiseksi? Jos kyseiset toimet on jo toteutettu, onko niiden vaikutus jo havaittavissa ja jos on, mitä vaikutuksia voidaan havaita? (1) EYVL L 108, 24.4.2002, s. 33. Erkki Liikasen komission puolesta antama vastaus (26. kesäkuuta 2002) Direktiivin 2002/21/EY 18 artiklan 1 kohdassa vaaditaan jäsenvaltioita rohkaisemaan avoimuuteen sovellusrajapinnan (API) tarjonnassa. Direktiivin 18 artiklan 3 kohdan mukaan komissio laatii raportin siitä, miten pitkälti yhteentoimivuus ja kuluttajien valinnanvapaus on saavutettu vuoden kuluttua soveltamispäivästä eli heinäkuussa 2004. Euroopan telealan standardointilaitos (ETSI) hyväksyi heinäkuussa 2000 MHP:n (Multimedia Home Platform) ensimmäisen version teknisenä eritelmänä (TS 101 812) paljon ennen puitedirektiivin hyväksymistä. Joulukuun 2001 täysistunnossa komissio sitoutui sisällyttämään MHP:n luetteloon standardeista, joiden noudattamista jäsenvaltioiden on tuettava. Luetteloa valmistellaan parhaillaan ja se julkaistaan syksyllä. Komissio on aloittanut alan toimijoiden kanssa vuoropuhelun vuorovaikutteisista televisiopalveluista. Käynnissä on jo kolmenlaista toimintaa: 1. Komissio on pyytänyt digitaalisia televisiolähetyksiä käsittelevää DVB-työryhmää (Digital Video Broadcasting Group) tutkimaan vuorovaikutteisten televisiopalvelujen yhteentoimivuuskysymyksiä teknisestä näkökulmasta. 2. Komissio on käynnistänyt yhteentoimivuuden poliittisia näkökohtia koskevan selvityksen, jonka tuloksena on tarkoitus esittää analyysi myöhemmin tänä vuonna. Selvityksessä tarkastellaan myös kuluttajien etuihin liittyviä näkökohtia. 3. Lisäksi komissio aikoo pyytää Euroopan sähkötekniikan standardointikomiteaa Ceneleciä (European Committee for Electrotechnical Standardisation) tekemään yhdessä ETSI:n kanssa alustavan tutkimuksen digitaalitelevision ja vuorovaikutteisten televisiopalvelujen standardoinnista, jotta puitedirektiivin 18 artikla voitaisiin panna täytäntöön kustannustehokkaasti sekä alan teollisuuden että kuluttajien kannalta. Tutkimuksessa selvitetään nykytekniikan sekä standardien tilanne ja annetaan suosituksia standardointityöhön. Nämä toimet yhteentoimivuutta myös siirtymistä MHP:hen koskevan keskustelun edistämiseksi ovat alkaneet kiinnostaa markkinatoimijoita. Toimien tuloksia on kuitenkin liian aikaista ennustaa.